ΚΑΝΟΝΙΣΜΟΣ (ΕΟΚ) αριθ. 1518/78 ΤΗΣ ΕΠΙΤΡΟΠΗΣ της 30ής Ιουνίου 1978 περί καθορισμού της γενεσιουργού αιτίας του δικαιώματος στην ενίσχυση για τις αποξηραμένες ζωοτροφές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1117/78 του Συμβουλίου της 22ας Μαΐου 1978 περί κοινής οργανώσεως αγοράς στον τομέα των αποξηραμένων ζωοτροφών(1), και ιδίως το άρθρο 6 παράγραφος 3,

Εκτιμώντας:

ότι, συμφώνως προς το άρθρο 4 παράγραφος 2 του κανονισμού (ΕΟΚ) αριθ. 1134/68 του Συμβουλίου της 30ής Ιουλίου 1968 περί καθορισμού των κανόνων εφαρμογής του κανονισμού (ΕΟΚ) αριθ. 653/68 "περί των όρων τροποποιήσεως της αξίας της λογιστικής μονάδος που χρησιμοποιείται για την κοινή γεωργική πολιτική"(2), για τις πραγματοποιηθείσες ενέργειες, στα πλαίσια της κοινής γεωργικής πολιτικής, τα ποσά που οφείλονται από ένα Κράτος Μέλος ή από έναν οργανισμό δεόντως εντεταλμένο, εκφρασμένα σε εθνικό νόμισμα και τα οποία εκφράζουν ποσά που καθορίζονται σε λογιστικές μονάδες, πληρώνονται χρησιμοποιώντας τη σχέση μεταξύ της λογιστικής μονάδος η οποία ίσχυε τη στιγμή της πραγματοποιήσεως της ενεργείας ή μέρους της ενεργείας-

ότι, συμφώνως προς το άρθρο 6 του κανονισμού (ΕΟΚ) αριθ. 1134/68, ως χρόνος πραγματοποιήσεως της ενεργείας θεωρείται η ημερομηνία κατά την οποία επέρχεται η γενεσιουργός αιτία της απαιτήσεως της σχετικής με το ποσό που συνδέεται με αυτή την ενέργεια, όπως αυτή η γενεσιουργός αιτία προσδιορίζεται από την κοινοτική ρύθμιση ή, ελλείψει αυτής και μέχρι να προσδιορισθεί από κοινοτικές διατάξεις, όπως προσδιορίζεται από τη ρύθμιση του ενδιαφερομένου Κράτους Μέλους-

ότι η γενεσιουργός αιτία του δικαιώματος στην ενίσχυση για τις αποξηραμένες ζωοτροφές επέρχεται κατά την έξοδο των ζωοτροφών από την επιχείρηση μεταποιήσεως- ότι είναι δυνατόν να ορισθεί η ακριβής ημερομηνία εξόδου μιας συγκεκριμένης παρτίδας- ότι, ως εκ τούτου, για να εξασφαλισθεί η ομοιόμορφη εφαρμογή του καθεστώτος ενισχύσεως, πρέπει να ληφθεί υπόψη, κατά τον υπολογισμό της ενισχύσεως αυτής σε εθνικό νόμισμα, ο συντελεστής μετατροπής που ισχύει κατά την ημερομηνία της εξόδου από την επιχείρηση-

ότι πρέπει να καταργηθεί ο κανονισμός (ΕΟΚ) αριθ. 698/75 της Επιτροπής της 17ης Μαρτίου 1975, ο οποίος καθορίζει τη γενεσιουργό αιτία του δικαιώματος στην ενίσχυση για τις αφυδατωμένες ζωοτροφές(3)-

ότι τα μέτρα τα οποία προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αποξηραμένων Ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την έννοια του άρθρου 6 του κανονισμού (ΕΟΚ) αριθ. 1134/68, η γενεσιουργός αιτία του δικαιώματος ενισχύσεως για τις αποξηραμένες ζωοτροφές θεωρείται ότι επισυμβαίνει την ημερομηνία κατά την οποία οι αποξηραμένες ζωοτροφές εξέρχονται από την επιχείρηση μεταποιήσεως.

Άρθρο 2

Ο κανονισμός (ΕΟΚ) αριθ. 698/75 καταργείται.

Άρθρο 3

Ο παρών κανονισμός αρχίζει να ισχύει την 1η Ιουλίου 1978.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 30 Ιουνίου 1978.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 142 της 30.5.1978, σ. 1.

(2) ΕΕ αριθ. Ν 188 της 1.8.1968, σ. 1.

(3) ΕΕ αριθ. Ν 69 της 18.3.1975, σ. 9.